b"\n_START_ARTICLE_\nConsell Gran i General\n_START_SECTION_\nHist\xc3\xb2ria\n_START_PARAGRAPH_\nAl segle XII est\xc3\xa0 documentada l'exist\xc3\xa8ncia d'una assemblea composta per seixanta membres que dividia el poder amb l'arengo (una assemblea de tots els ciutadans) i el Consell dels XII._NEWLINE_Aquest organisme es va anar consolidant en import\xc3\xa0ncia al pas dels anys, fins al punt d'esdevenir el s\xc3\xadmbol del poder obtingut per l'oligarquia al segle XVII. Fins a l'Arengo de 1906, el Consell es renovava per cooptaci\xc3\xb3 i estava format per 20 membres de cada estament (nobles de la Ciutat de San Marino, ciutadans de la Ciutat de San Marino i ciutadans de les altres poblacions). A partir de 1906, les eleccions es van celebrar primer cada tres anys i despr\xc3\xa9s cada cinc.\n_START_SECTION_\nSistema electoral\n_START_PARAGRAPH_\nS\xc3\xb3n electors tots els ciutadans sanmarinesos amb 18 anys o m\xc3\xa9s d'edat._NEWLINE_La llei electoral preveu l'elecci\xc3\xb3 a escrutini de llista amb representaci\xc3\xb3 semiproporcional, amb una sola circumscripci\xc3\xb3 nacional. A partir de 2008 els partits es poden presentar en coalicions. Des de llavors s'assegura que la coalici\xc3\xb3 guanyadora obtingui la majoria absoluta dels escons. La repartici\xc3\xb3 dels escons en les llistes de la minoria i a dins de les coalicions es fa utilitzant la regla D'Hondt. Les llistes electorals s\xc3\xb3n desbloquejades, amb possibilitat de donar prefer\xc3\xa8ncia a un candidat._NEWLINE_Per a ser candidat cal tenir m\xc3\xa9s de 21 anys, tenir la nacionalitat sanmarinesa i residir dins del territori."